**Vieno Severin Alanne** (oik. **Selin**, 23. lokakuuta 1879 Hämeenlinna – 26. toukokuuta 1960 Helsinki) oli suomalainen sosialisti, osuustoimintamies ja toimittaja, joka teki pääasiallisen elämäntyönsä Pohjois-Amerikassa. Varsinaiselta koulutukseltaan hän oli insinööri, jolla oli myös filosofian maisterin tutkinto. Lisäksi Alanne tunnetaan vuonna 1919 laatimastaan suomalais-englantilaisesta sanakirjasta, josta on otettu painoksia vielä 1970-luvun lopussa.

Elämä Suomessa
--------------

Hämeenlinnassa syntyneen Alanteen vanhemmat olivat vahtimestari Viktor Selin ja Eva Lovisa Lönnqvist. Kirjoitettuaan ylioppilaaksi Hämeenlinnan lyseosta hän opiskeli Helsingin yliopistossa ja valmistui myös insinööriksi Polyteknillisestä opistosta vuonna 1902. Tämän jälkeen Alanne toimi samassa oppilaitoksessa sekä Helsingin teollisuuskoulussa kemian lehtorina vuodesta 1903 lähtien. Suomen sosialidemokraattiseen puolueeseen hän liittyi 1905 ja vaikutti lisäksi Ylioppilaiden sosialidemokraattisessa yhdistyksessä, jonka edustajana hän oli Oulussa järjestetyssä SDP:n vuoden 1906 puoluekokouksessa. Puolueen yleisestä linjasta poiketen Alanne kannatti Suomen työväenliikkeen yhteistyötä Venäjän vallankumouksellisten kanssa tsaarinvallan kaatamiseksi. Hän kuului SDP:n akateemiseen älymystösiipeen eli niin sanottuihin *"marraskuun sosialisteihin"*, johon laskettiin Alanteen ohella muun muassa Edward Gylling, Otto Wille Kuusinen, Yrjö Sirola sekä Väinö ja Sulo Wuolijoki. Hänet tunnettiin myös raittiusmiehenä, joka oli Raittiuden Ystävien tammikuussa 1906 asettaman kieltolakikomitean jäsen.

Maanpako ja vuodet Pohjois-Amerikassa
-------------------------------------

Vuonna 1907 Alanne joutui maanpetossyytteen vuoksi pakenemaan Pohjois-Amerikkaan, kun hänen asunnossaan toiminut kirjapaino oli Viaporin kapinan jälkeen paljastunut poliisille. Alanteen luona oli painettu muun muassa Helsingissä vaikuttaneen bolševikkien salaisen sotilasorganisaation *Vestnik kasarmi* -nimistä vallankumouksellista lehteä.

Pohjois-Amerikassa Alanne asettui aluksi puolisonsa Kaisa Halosen kanssa Kanadaan Ontarion provinssin Port Arthuriin, jossa hän toimi *Työkansa*-sanomalehden ensimmäisenä päätoimittajana. Vielä samana vuonna perhe muutti Yhdysvaltain puolelle Michiganin Hancockiin, missä Alanne ryhtyi Työmies Publishing Companyn kustantaman *Työmiehen* päätoimittajaksi. Hän kehitti lehteä laadukkaammaksi, mutta Alanteen linja ei kuitenkaan miellyttänyt paikallisen amerikansuomalaisen työväenliikkeen enemmistöä, joka piti sitä liian porvarillisena. Hänet erotettiin päätoimittajan tehtävästä, mutta kutsuttiin pian takaisin apulaispäätoimittajaksi. Kun Alanne erotettiin toistamiseen, hän keskittyi suomalais-englantilaisen sanakirjan laatimiseen ja omistautui 1920-luvun alusta lähtien osuustoimintaliikkeelle muuttaen Wisconsinin Superioriin. Alanne toimi paikallisten osuustoimintajärjestöjen johtotehtävissä ja kirjoitti aiheesta useita teoksia, jotka on huomioitu myös kansainvälisesti. Vuonna 1924 hän oli ehdolla Wisconsinin osavaltion kuvernöörinvaalissa Yhdysvaltain kommunistisen puolueen vaaliorganisaation Workers Party of American ehdokkaana ja sai hieman yli 4 000 ääntä. Aikaisemmin Alanne oli kuulunut Amerikan sosialistiseen puolueeseen, jonka Michiganin osaston keskuskomiteaan hänet valittiin 1915.

Teokset
-------

* *Suomalais-englantilainen sanakirja – Finnish-English Dictionary*, Työmies, Superior, Wisconsin, 1919.
* *Osuustoimintaopas: käsikirja Amerikan suomalaista osuustoimintaväkeä varten*, Co-operative Central Exchange, Superior, Wisconsin, 1921.
* *Fundamentals of Consumer Co-operation*, Northern States Co-operative League, Minneapolis, Minnesota, 1935.
* *Kuluttajaosuustoiminnan perusteet*, Co-operative Publishing Association, Superior, Wisconsin, 1937.
* *Manual for Co-operative Directors*, Co-operative Publishing Association, Superior, Wisconsin, 1938.
* *Englannin kielen ääntämisohjeita*, WSOY, Porvoo, 1956.
* *Suomalais-englantilainen suursanakirja – Finnish-English General Dictionary*, WSOY, Porvoo, 1968.

Suomennoksia
------------

* Valdemar Langlet: *Vallankumousliike Venäjällä*, Boman & Karlsson, Hämeenlinna, 1906.
* James Walker: *Epäorganinen kemia alotteleville* (kaksi osaa), J. Valmari, Helsinki, 1907–1908.
* A. M. Stirton: *Tähtisumusta sosialismiin*, Työmies, Hancock, Michigan, 1908.
* Gabriel Deville: *Sosialismi, vallankumous ja kansainvälisyys*, Vilho Leikas & Co. Calumet, Michigan, 1910.

Lähteet
-------

1. 1 2  ALANNE Vieno Severi(n). *Ylioppilasmatrikkeli 1853–1899*. Helsingin yliopiston verkkojulkaisu.   Viitattu 4.5.2015.
2. 1 2  Kaunonen, Gary: *Challenge Accepted: A Finnish Immigrant Response to Industrial America in Michigan's Copper Country*, Michigan State University Press, 2010. ISBN 978-087-01387-3-7. Teoksen verkkoversio Google Booksissa.
3. ↑  Saarela, Tauno: "Suurlakon ja eduskuntavaalien välissä - Sdp:n edustajakokous Oulussa 1906" Yrjö Mäkelin -seura. Viitattu 4.5.2015.
4. ↑  Aatsinki, Ulla: *Tukkiliikkeestä kommunismiin. Lapin työväenliikkeen radikalisoituminen ennen ja jälkeen 1918*, s. 63. Tampere University Press, 2008. ISBN 978-951-44-7574-0.
5. ↑  Kautto, Hannu: "Sensuuri 1796-1917" Median kronikkaa. Viitattu 4.5.2015.
6. ↑  Person details for Vieno Severi Alanne FamilySearch. Viitattu 4.5.2015.
7. ↑  Hoerder, Dirk & Harzig, Christiane: *The Immigrant Labor Press in North America, 1840s-1970s: An Annotated Bibliography: Volume 2: Migrants from Eastern and Southeastern Europe*, s. 233. Greenwood Publishing 1987. ISBN 978-031-32607-7-3. Teoksen verkkoversio Google Booksissa.
8. ↑  Holmio, Armas K. E.: *History of the Finns in Michigan*, s. 280. Wayne State University Press, 2001. ISBN 978-081-43297-4-0. Teoksen verkkoversio Google Booksissa.
9. ↑  The State of Wisconsin Blue Book 1991–1992: *Vote for Governor in General Election 1848–1990*, s. 720. Wisconsin's Legislative Reference Bureau, 1992. Teoksen verkkoversio Google Booksissa.

Aiheesta muualla
----------------

* Alanne, Vieno Severi (1879 - 1960) Suomen kansallisbiografia (maksullinen).
* ALANNE, Vieno Severi[vanhentunut linkki] American Labor Who's Who Wiki.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Israel
* Suomi (KANTO)
* Yhdysvallat
* Alankomaat

 |
|  |
| Henkilöt | 
* Trove
* Kansallisbiografia
* Biografiasampo
* Ylioppilasmatrikkeli 1853–1899

 |
|  |
| Muut | 
* IdRef

 |

 |